**Πρόσκληση υποβολής αιτήσεων υποψηφίων Μεταπτυχιακών Φοιτητών**

**για τη 2η Κατεύθυνση Σπουδών του ΔΠΜΣ «Περιβάλλον και Ανάπτυξη» του ΕΜΠ
με αντικείμενο «Περιβάλλον και Ανάπτυξη των Ορεινών Περιοχών»
για το ακαδημαϊκό έτος 2019 – 2020**

Οι Σχολές Αγρονόμων και Τοπογράφων Μηχανικών, Μηχανικών Μεταλλείων – Μεταλλουργών, Χημικών Μηχανικών, Μηχανολόγων Μηχανικών, Ηλεκτρολόγων Μηχανικών και Μηχανικών Υπολογιστών, Πολιτικών Μηχανικών και Αρχιτεκτόνων Μηχανικών του ΕΜΠ, με συντονισμό και διοικητική υποστήριξη από τη Σχολή Αγρονόμων και Τοπογράφων Μηχανικών, λειτουργούν για το ακαδημαϊκό έτος 2019-2020, τη 2η κατεύθυνση του Διατμηματικού Προγράμματος Μεταπτυχιακών Σπουδών (ΔΠΜΣ) «Περιβάλλον και Ανάπτυξη», με αντικείμενο το **«Περιβάλλον και Ανάπτυξη των Ορεινών Περιοχών»,** σύμφωνα με τις κείμενες διατάξεις και ειδικότερα το Ν. 4485/2017 (ΦΕΚ 114/τ.Α΄/4.8.2017), τον Κανονισμό και την απόφαση επανίδρυσης του Προγράμματος (ΦΕΚ 3265/2018).

Στην κατεύθυνση αυτή ενθαρρύνεται η εκδήλωση ενδιαφέροντος από υποψηφίους Μεταπτυχιακούς Φοιτητές οι οποίοι κατάγονται ή αγαπούν τις ορεινές περιοχές και επιθυμούν, αξιοποιώντας τις μεταπτυχιακές σπουδές τους, να συμβάλουν επαγγελματικά, ερευνητικά και κοινωνικά στην ολοκληρωμένη ανάπτυξή τους και στο ξαναζωντάνεμα της Ελληνικής υπαίθρου. Οι υποψήφιοι μπορούν να ενημερωθούν διεξοδικά στη διεύθυνση :

**http://mountains.ntua.gr/**

Περισσότερα στοιχεία για τη φυσιογνωμία, τη φιλοσοφία, τους στόχους, το αντικείμενο, τη δομή και τη λειτουργία του ΔΠΜΣ του ΕΜΠ «Περιβάλλον και Ανάπτυξη», στο οποίο ανήκει η συγκεκριμένη κατεύθυνση, καθώς και το αναλυτικό πρόγραμμα των μαθημάτων, τις απαιτήσεις και σχετικά ενδεικτικά κείμενα των διδασκόντων του Προγράμματος, οι υποψήφιοι μπορούν να βρουν στη διεύθυνση :

[**http://environ.survey.ntua.gr**](http://environ.survey.ntua.gr)**/**

Οι υποψήφιοι παροτρύνονται να μελετήσουν συστηματικά τους παραπάνω ιστότοπους ώστε να έχουν πλήρη εικόνα του μεταπτυχιακού προγράμματος στο οποίο αιτούνται τη συμμετοχή.

***Διάρθρωση Σπουδών***

1. Οι Μεταπτυχιακές Σπουδές οδηγούν στη λήψη Διπλώματος Μεταπτυχιακών Σπουδών (ΔΜΣ) μετά από την επιτυχή ολοκλήρωση κύκλου σπουδών διάρκειας τριών εξαμήνων, με έναρξη τον Οκτώβριο εκάστου έτους. Η μέγιστη διάρκεια φοίτησης είναι δύο (2) έτη, υπολογιζόμενη από την κανονική εγγραφή στο ΔΠΜΣ. Για την απόκτηση του ΔΜΣ απαιτείται η παρακολούθηση και επιτυχής εξέταση σε δέκα (10) Υποχρεωτικά Μαθήματα Κορμού, που κατανέμονται σε δύο εκπαιδευτικές περιόδους και στη συνέχεια η έγκριση και εκπόνηση μεταπτυχιακής εργασίας.
2. Τα μαθήματα και οι ερευνητικές εργασίες της κατεύθυνσης «Περιβάλλον και Ανάπτυξη των Ορεινών Περιοχών» πραγματοποιούνται στις εγκαταστάσεις του ΕΜΠ στο Μετσόβιο Κέντρο Διεπιστημονικής Έρευνας (ΜΕΚΔΕ) στο Μέτσοβο. Στις εγκαταστάσεις του ΕΜΠ στο Μετσόβιο Κέντρο Διεπιστημονικής Έρευνας (ΜΕΚΔΕ) έχουν τη δυνατότητα δωρεάν διαμονής έως δέκα Μεταπτυχιακοί Φοιτητές που δεν έχουν μόνιμη κατοικία στην περιοχή.
3. Η παρακολούθηση των μαθημάτων και η συμμετοχή στις συναφείς εκπαιδευτικές δραστηριότητες και εργασίες **είναι υποχρεωτικές**. Σε περίπτωση που συντρέχουν εξαιρετικά σοβαροί και τεκμηριωμένοι λόγοι αδυναμίας παρουσίας του μεταπτυχιακού φοιτητή, η Ειδική Διατμηματική Επιτροπή (ΕΔΕ) του Προγράμματος μπορεί να δικαιολογήσει ορισμένες απουσίες. Η τελική εξέταση των μαθημάτων διεξάγεται μετά το τέλος διδασκαλίας της εκπαιδευτικής περιόδου, σε εξεταστική περίοδο διάρκειας δύο εβδομάδων, σύμφωνα με το Ενιαίο Ακαδημαϊκό Ημερολόγιο των Μεταπτυχιακών Σπουδών του Ιδρύματος και τις ειδικότερες αποφάσεις της ΕΔΕ. **Δεν προβλέπεται επαναληπτική εξέταση.**
4. Το ΔΠΜΣ του ΕΜΠ «Περιβάλλον και Ανάπτυξη» παρέχεται δωρεάν, χωρίς την καταβολή διδάκτρων ή τελών από τους μεταπτυχιακούς φοιτητές.
5. Μετά την ολοκλήρωση των μεταπτυχιακών σπουδών, όσοι εκδηλώσουν ενδιαφέρον και πληρούν τις απαραίτητες προϋποθέσεις, μπορούν να συνεχίσουν σε Διδακτορικό Δίπλωμα (ΔΔ) σε μία από τις συνεργαζόμενες Σχολές του ΕΜΠ.

## Προέλευση των μεταπτυχιακών φοιτητών

1. Στο ΔΠΜΣ έχουν δυνατότητα υποβολής αίτησης πτυχιούχοι ΑΕΙ της ημεδαπής ή ομοταγών αναγνωρισμένων ιδρυμάτων της αλλοδαπής και ειδικότερα:

α) Απόφοιτοι Σχολών του ΕΜΠ.

β) Απόφοιτοι λοιπών Τμημάτων διπλωματούχων Μηχανικών ή και πτυχιούχοι άλλων ειδικοτήτων ΑΕΙ της ημεδαπής ή ομοταγών ιδρυμάτων της αλλοδαπής αναγνωρισμένων ως ισότιμων των ελληνικών ΑΕΙ, συγγενούς με το πρόγραμμα γνωστικού αντικειμένου, για τους οποίους η απόκτηση ΔΜΣ δεν συνεπάγεται και την απόκτηση του βασικού διπλώματος του ΕΜΠ.

γ) Τελειόφοιτοι του ΕΜΠ ή ΑΕΙ των παραπάνω κατηγοριών, εφόσον καταθέσουν αποδεικτικά στοιχεία ότι η απόκτηση του διπλώματος/πτυχίου τους θα προηγηθεί της έναρξης του ΔΠΜΣ. Μέχρις ότου αρθεί η εκκρεμότητα αυτή δεν θα εκδίδεται κανένα πιστοποιητικό στον ενδιαφερόμενο.

δ) Με τον ίδιο ως άνω περιορισμό, γίνονται κατ’ αρχήν δεκτές προς εξέταση και αιτήσεις υποψηφιότητας κατόχων τίτλων σπουδών λοιπών Τμημάτων ΑΕΙ, σύμφωνα με τα προβλεπόμενα στις ισχύουσες διατάξεις.

Η Ειδική Διατμηματική Επιτροπή (ΕΔΕ) του Προγράμματος αποφασίζει ανάλογα με τη Σχολή/το Τμήμα προέλευσης των υποψηφίων, τα τυχόν επιπλέον μαθήματα τα οποία θα πρέπει να παρακολουθήσει και στα οποία θα πρέπει να εξετασθεί επιτυχώς ο κάθε υποψήφιος πριν ενταχθεί στο ΔΠΜΣ.

## Προϋποθέσεις και κριτήρια επιλογής και εγγραφής των μεταπτυχιακών φοιτητών

1. Για την προεπιλογή των Μεταπτυχιακών Φοιτητών θα ληφθούν υπόψη οι σπουδές και ο γενικός βαθμός διπλώματος ή πτυχίου των υποψηφίων, η επίδοση στα συναφή προς το ΔΠΜΣ μαθήματα και στη διπλωματική εργασία, η επαρκής και τεκμηριωμένη γνώση ξένων γλωσσών (και ιδίως της Αγγλικής, οι δε αλλοδαποί να γνωρίζουν επαρκώς και την Ελληνική γλώσσα). Απαραίτητη είναι επίσης η γνώση ηλεκτρονικών υπολογιστών, η τυχόν υπάρχουσα ερευνητική δραστηριότητα και επαγγελματική εμπειρία, οι συστατικές επιστολές και η επάρκεια της έκφρασης της επιθυμίας κάθε υποψηφίου να επιλεγεί ως Μεταπτυχιακός Φοιτητής στο ΔΠΜΣ του ΕΜΠ «Περιβάλλον και Ανάπτυξη των Ορεινών Περιοχών».
2. Ο αριθμός εισακτέων ορίζεται σε είκοσι (20) κατ’ ανώτατο όριο (από το σύνολο των 50, κατ’ ανώτατο όριο, Μεταπτυχιακών Φοιτητών των δύο κατευθύνσεων του ΔΠΜΣ). Η επιλογή των Μεταπτυχιακών Φοιτητών θα γίνει με συνεκτίμηση των παραπάνω κριτηρίων, των προϋποθέσεων της ισχύουσας νομοθεσίας και των περιορισμών στις δυνατότητες στέγασης μεταπτυχιακών φοιτητών στις εγκαταστάσεις του ΜΕΚΔΕ.
3. Οι ενδιαφερόμενοι καλούνται **να υποβάλουν** **ηλεκτρονικά την αίτηση υποψηφιότητας** που είναι αναρτημένη στην ιστοσελίδα του ΔΠΜΣ **έως και τις 17-06-2019** με e-mail, ως συνημμένο αρχείο (attachment) **και μόνο σε μορφή doc (word)**, στη διεύθυνση **perana@survey.ntua.gr**. Σε περίπτωση αδυναμίας αποστολής e-mail από τον υποψήφιο, το ηλεκτρονικό αρχείο μπορεί να κατατεθεί σε CD στη Γραμματεία της Σχολής Αγρονόμων Τοπογράφων Μηχανικών του ΕΜΠ. Εντός δύο (2) εργασίμων ημερών, οι υποψήφιοι θα λάβουν ηλεκτρονικό μήνυμα το οποίο θα βεβαιώνει την παραλαβή της αίτησης. Κατά τη συμπλήρωσή της οι υποψήφιοι πρέπει να είναι ακριβείς στις πληροφορίες που θ’ αναφέρουν (πχ ν’ αναφέρεται σωστά η Σχολή/Τμήμα που έχουν αποφοιτήσει, κυρίως υποψήφιοι παλαιότερων χρόνων, σύμφωνα με τη σημερινή ονομασία, το επίπεδο γλωσσομάθειας Α1, Α2, Β1, Β2, C1, C2 κλπ).
4. Οι υποψήφιοι πρέπει επίσης να καταθέσουν φάκελο δικαιολογητικών στη **Γραμματεία της Σχολής Αγρονόμων και Τοπογράφων Μηχανικών, Εθνικό Μετσόβιο Πολυτεχνείο, Ηρώων Πολυτεχνείου 9, Ζωγράφος Αττικής, ΤΚ 15780**, **έως και τις 17-06-2019** (ώρες εξυπηρέτησης : 11:30 – 13:30). Μετά την παραπάνω ημερομηνία **δεν θα γίνονται δεκτά δικαιολογητικά**. Για όσους στείλουν το φάκελο υποψηφιότητάς τους ταχυδρομικά, θα ληφθεί υπόψη η ημερομηνία της σφραγίδας του ταχυδρομείου.

Ο φάκελος θα περιλαμβάνει απαραιτήτως :

* Υπογεγραμμένο αντίτυπο (εκτύπωση) του συμπληρωμένου εντύπου αίτησης υποψηφιότητας.
* Αντίγραφο διπλώματος ή πτυχίου (οι πτυχιούχοι). Οι τελειόφοιτοι θα υποβάλουν υπεύθυνη δήλωση του Νόμου 1599/86 ότι αποδέχονται η τυχόν επιλογή τους να γίνει με την προϋπόθεση απόκτησης του πτυχίου τους και προσκόμισης σχετικής βεβαίωσης μέχρι 01-10-2019.
* Βεβαίωση ισοτιμίας πτυχίου από το ΔΙΚΑΤΣΑ ή το ΔΟΑΤΑΠ (για όσους προέρχονται από Πανεπιστήμια του εξωτερικού). Πιστοποιητικό αντιστοιχίας βαθμού από το ∆ΙΚΑΤΣΑ ή το ∆ΟΑΤΑΠ.
* Πιστοποιητικό αναλυτικής βαθμολογίας (στα ελληνικά ή αγγλικά, αν ο υποψήφιος προέρχεται από ξένο Πανεπιστήμιο).
* Πλήρες βιογραφικό σημείωμα (μέχρι 4 σελίδες) το οποίο θα περιλαμβάνει τεκμηριωμένα στοιχεία για τις σπουδές, την ερευνητική ή/και επαγγελματική δραστηριότητα και τις επιστημονικές εργασίες του υποψηφίου.
* Αντίτυπα (τυχόν) ερευνητικών εργασιών του υποψηφίου οι οποίες έχουν δημοσιευθεί σε επιστημονικά περιοδικά ή/και συνέδρια με σύστημα κριτών.
* Τεκμηρίωση επαρκούς γνώσης μιας ή περισσοτέρων ξένων γλωσσών, οι δε αλλοδαποί και της Ελληνικής γλώσσας, με υποβολή και των σχετικών επικυρωμένων αντιγράφων πιστοποιητικών σπουδών.
* Τεκμηρίωση επαρκούς γνώσης χειρισμού ηλεκτρονικών υπολογιστών και των βασικών και/ή ειδικότερων λογισμικών τα οποία υποστηρίζουν την έρευνα, ανάλυση και αντιμετώπιση θεμάτων και προβλημάτων Ανάπτυξης και Περιβάλλοντος από την οπτική της κάθε ειδικότητας.
* Υπεύθυνη Δήλωση για υποψηφίους που εργάζονται σε Δημόσιες Υπηρεσίες, ότι σε περίπτωση επιλογής τους θα έχουν την άδεια να εκπληρώσουν στο ακέραιο τις εκπαιδευτικές υποχρεώσεις τους **ως πλήρους απασχόλησης** Μεταπτυχιακοί Φοιτητές.
* Δύο (2) συστατικές επιστολές χρησιμοποιώντας τη φόρμα που είναι αναρτημένη στην ιστοσελίδα του προγράμματος. Οι συστατικές επιστολές αποστέλλονται είτε ηλεκτρονικά στη διεύθυνση **perana@survey.ntua.gr****,** είτε ταχυδρομικώς απευθείας από τον αξιολογητή ή από τον υποψήφιο σε σφραγισμένο και υπογεγραμμένο φάκελο. Συστατικές επιστολές που δεν ακολουθούν την αναρτημένη φόρμα και την αναγραφόμενη διαδικασία αποστολής, δεν θα γίνονται αποδεκτές.

**12.** Οι κατ’ αρχήν αποδεκτοί υποψήφιοι, οι οποίοι θα πληρούν τις απαραίτητες προϋποθέσεις για επιλογή τους στο Πρόγραμμα, **θα κληθούν το πρώτο δεκαήμερο του Ιούλιου** να λάβουν μέρος σε προσωπική συνέντευξη από τα μέλη της Ε.Δ.Ε. του ΔΠΜΣ «Περιβάλλον και Ανάπτυξη». Η σχετική ειδοποίηση/πρόσκληση θα αναρτηθεί **στην ιστοσελίδα του ΔΠΜΣ**. Τονίζεται ότι **η φυσική παρουσία στη διαδικασία των συνεντεύξεων είναι υποχρεωτική**. Εάν συντρέχουν ειδικοί λόγοι και μετά από έγκαιρη ενημέρωση και απόφαση της Διευθύντριας του Προγράμματος, η συνέντευξη μπορεί να γίνει και μέσω τηλεδιάσκεψης.

Η επιλογή των μεταπτυχιακών φοιτητών γίνεται με συνεκτίμηση και αξιολόγηση του φακέλου υποψηφιότητας και την ατομική συνέντευξη κάθε υποψηφίου. **Τα αποτελέσματα και οι πίνακες επιτυχόντων με βάση τη σειρά κατάταξης αναρτώνται στην ιστοσελίδα του προγράμματος**. Σε περίπτωση μη αποδοχής της θέσης, καλούνται οι επιλαχόντες κατά σειρά κατάταξης.

**13.** Σχετικές πληροφορίες παρέχονται στην ιστοσελίδα του ΔΠΜΣ «Περιβάλλον και Ανάπτυξη», από το Γραφείο Στήριξης του Προγράμματος, τηλ. 2107722776, email : envdev@central.ntua.gr, τη Γραμματεία της Σχολής Αγρονόμων και Τοπογράφων Μηχανικών, τηλ. 210 772 2781, καθώς και από το Μετσόβιο Κέντρο Διεπιστημονικής Έρευνας του ΕΜΠ στο Μέτσοβο, τηλ. 26560 29040.

|  |  |
| --- | --- |
|  |  Αθήνα, Μάιος 2019 Η Πρόεδρος της ΕΔΕ & Διευθύντρια του ΔΠΜΣ του ΕΜΠ «Περιβάλλον και Ανάπτυξη» Καθηγήτρια Ε. Δημοπούλου |